Diari Oficial de la Generalitat Valenciana


Sumari del DOGV 4097, del 01-10-2001 (2001/9322)

RESOLUCIÓ de 6 de setembre de 2001, del conseller d'Obres Públiques, Urbanisme i Transports, correcció de errades de la Resolució de 6 d'agost de 2001, per la qual es desestimen les al·legacions presentades al programa per al desenvolupament d'actuacions integrades de la unitat d'execució 1 de la Zona d'Activitats Logístiques del Port de València i s'aprova definitivament el programa per al desenvolupament d'actuacions integrades unitat d'execució número 1 de la Zona d'Activitats Logístiques de València.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4097

Data del DOGV
:   01-10-2001

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2001/9322


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 6 de setembre de 2001, del conseller d'Obres Públiques, Urbanisme i Transports, correcció de errades de la Resolució de 6 d'agost de 2001, per la qual es desestimen les al·legacions presentades al programa per al desenvolupament d'actuacions integrades de la unitat d'execució 1 de la Zona d'Activitats Logístiques del Port de València i s'aprova definitivament el programa per al desenvolupament d'actuacions integrades unitat d'execució número 1 de la Zona d'Activitats Logístiques de València. [2001/9322]
  
En la Resolució d'aquesta Conselleria d'Obres Públiques, Urbanisme i Transports de 6 d'agost de 2001, per la qual s'aprova definitivament el programa per al desenvolupament d'actuacions integrades de la unitat d'execució 1 de la Zona d'Activitats Logístiques del Port de València s'ha advertit una errada material i de conformitat amb l'article 105.2 de la Llei 30/1992, de 26 de novembre, Llei de Règim Jurídic de les Administracions Públiques i del Procediment Administratiu Comú, es procedeix a esmenar aquest:
  
En la part resolutiva:
  
On diu: "La present resolució amb transcripció de les Normes Urbanístiques es publicarà en el Butlletí Oficial de la Província, sense perjuí de publicar addicionalment una ressenya en el Diari Oficial de la Generalitat Valenciana, segons disposa la Llei 6/1994, de 15 de novembre, de la Generalitat Valenciana, Reguladora de l'Activitat Urbanística".
  
Ha de dir: "La present resolució es publicarà en el Diari Oficial de la Generalitat Valenciana, segons disposa la Llei 6/1994, de 15 de novembre, de la Generalitat Valenciana, Reguladora de l'Activitat Urbanística".
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o de la publicació d'aquesta, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú."
  
València, 6 de setembre de 2001.- El conseller d'Obres Públiques, Urbanisme i Transports: José Ramón García Antón.
  
 Conselleria d'Obres Públiques, Urbanisme i Transports
  
Resolució de 6 d'agost de 2001, del conseller d'Obres Públiques, Urbanisme i Transports, per la qual es desestimen les al·legacions presentades al programa per al desenvolupament d'actuacions integrades de la unitat d'execució 1 de la Zona d'Activitats Logístiques del Port de València i s'aprova definitivament el programa per al desenvolupament d'actuacions integrades unitat d'execució número 1 de la ZAL de València.
  
Vist el programa per al desenvolupament d'actuacions integrades per al desenvolupament de la unitat d'execució 1 de la Zona d'Activitats Logístiques del Port de València, remés per l'entitat pública empresarial de sòl (SEPES), i de conformitat amb els següents:
  
Antecedents de fet
  
Primer
  
El projecte es va sotmetre a informació pública mitjançant Resolució del conseller d'Obres Públiques, Urbanisme i Transports amb data 15 de maig de 2001. El dit tràmit s'ha completat mitjançant publicació en el Diari Oficial de la Generalitat Valenciana i el periòdic Las Provincias, amb data 5 de juny de 2001, i mitjançant avís als propietaris cadastrals. Durant el citat tràmit s'han presentat 78 al·legacions, el contingut bàsic del qual versa sobre les qüestions següents:
  
- Existència d'errades en els projectes, a més d'estar incomplets i ser imprecisos.
  
- Inexistència d'interés general en l'actuació.
  
- Existència de deficiències en el procediment.
  
- Necessitat de Declaració d'Impacte Ambiental.
  
- Existència d'una zona de protecció agrària.
  
- Improcedència en la delimitació de dues unitats d'execució.
  
- Vulneració de l'article 29.8 de la Llei Reguladora de l'Activitat Urbanística, ja que SEPES no presta les garanties exigibles legalment.
  
- Vulneració de la disposició addicional huitena de la Llei 4/1992, de 5 de juny, de la Generalitat Valenciana, sobre Sòl No Urbanitzable.
  
- Improcedència en la utilització de la institució de l'expropiació.
  
- Del dret al reallotjament.
  
- Observacions basades en la naturalesa industrial del projecte.
  
- Unes altres argumentacions.
  
Durant la informació pública no consta la presentació d'alternatives tècniques a l'exposada al públic.
  
Segon
  
El programa consta de proposta de programació, avantprojecte d'urbanització de la zona industrial i de projecte bàsic dels accessos.
  
Tercer
  
Durant la tramitació de l'expedient s'ha sol·licitat l'informe dels organismes següents: Direcció General Obres Públiques (Divisió de Carreteres) de la Conselleria d'Obres Públiques, Urbanisme i Transports, Demarcació de Carreteres del Ministeri de Foment i Ajuntament de València. Al mateix temps s'ha donat trasllat i audiència a SEPES, Autoritat Portuària de València i VPI.
  
Dels anteriors s'han rebut els següents:
  
- Autoritat Portuària de València. Emés amb data 25 de juny en sentit favorable.
  
- Direcció General Obres Públiques (Divisió de Carreteres) de la Conselleria d'Obres Públiques, Urbanisme i Transports. Emés amb data 8 de juny del 2001 en sentit favorable.
  
- Demarcació de Carreteres del Ministeri de Foment. Emés amb data 18 de juliol de 2001, en sentit favorable, si bé estableix una sèrie de prescripcions que s'ha complir en el futur projecte de construcció.
  
Cal fer constar que de les al·legacions presentades s'ha donat trasllat a SEPES i VPI, i es contesten aquests organismes amb data 26 de juliol de 2001.
  
Quart
  
El municipi de València disposa del Pla General d'Ordenació Urbana aprovat definitivament pel conseller d'Obres Públiques, Urbanisme i Transports amb data 28 de desembre de 1988.
  
Sobre l'àmbit en qüestió es va aprovar, amb data 23 de juliol de 1998, pel conseller d'Obres Públiques, Urbanisme i Transports, un pla especial amb l'objecte d'ampliar el patrimoni públic de sòl per al desenvolupament d'una zona d'activitats logístiques.
  
Amb data 23 de desembre de 1999, pel conseller d'Obres Públiques, Urbanisme i Transports, s'aprova definitivament el pla especial modificatiu del Pla General de València per al Desenvolupament de la Zona d'Activitats Logístiques del Port de València.
  
Fonaments de dret
  
Primer
  
La tramitació ha sigut correcta, de conformitat amb el que estableixen els articles. 42 i 46, ambdós de la Llei Reguladora de l'Activitat Urbanística, en relació amb els articles 6.K) i 9.1 del Decret 77/1996, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Segon
  
La documentació està completa, a l'efecte del compliment del que preceptua l'article 32 de la Llei Reguladora de l'Activitat Urbanística.
  
En la documentació aportada figura una relació precisa dels compromisos que assumeix l'entitat urbanitzadora. En concret, en el punt 10 de la memòria, denominat Els compromisos assumits, s'arreplega el dit aspecte, amb la qual cosa es dóna compliment al que estableix l'article citat de la Llei Reguladora de l'Activitat Urbanística.
  
En la documentació presentada queda clara la forma d'obtenció dels terrenys (per expropiació), així com una estimació dels costos d'urbanització, a més de l'existència de crèdit suficient (segons el certificat que consta en l'annex V) per a assegurar el compliment de les previsions, per la qual cosa es compleix el que estableixen els articles 29.8 i 32. D) de la Llei Reguladora de l'Activitat Urbanística.
  
Tercer
  
L'objecte del present projecte és la programació dels terrenys inclosos en l'àmbit del pla especial modificatiu del Pla General de València amb expedient d'homologació per a desenvolupament de la Zona d'Activitats Logístiques del Port de València, aprovat pel conseller d'Obres Públiques, Urbanisme i Transports amb data 23 de desembre de 1999. L'àmbit d'actuació inclou una superfície de 71,6 ha, 68,3 de les quals pertanyen pròpiament a la ZAL, i és la destinació de les restants reservar el sòl suficient per a la el futur accés ferroviari al port de València, amb una edificabilitat total de 404.056 m2t i un ús industrial, magatzems i habitatges (destinats aquestes últimes al reallotjament .
  
La zona en qüestió es troba en la zona denominada la Punta i es troba delimitada al nord pel sòl urbà de Natzaret, al sud pel nou llit del riu Túria, a l'est pel recinte portuari i a l'est, pel barri de Pinedo, el carrer de Jesús Morante i Borras i la línia fèrria.
  
Quart
  
Quant a les al·legacions presentades cap fer referència a cada una de les argumentacions adduïdes.
  
A) Existència d'errades en els projectes, a més d'estar incomplets i ser imprecisos
  
Respecte d'aquesta argumentació cal adduir -com s'ha posat de manifest en anteriors fonaments- que el projecte arreplega les prescripcions establides en els articles 29 i 32 de la Llei Reguladora de l'Activitat Urbanística, amb la qual cosa no pot admetre's aquesta asseveració, ja que no s'al·ludeix en les al·legacions a les suposades imprecisions o incorreccions dels projectes.
  
Pel que fa al visat col·legial, i vist l'article 128 de la Llei de Contractes de l'Estat, a més de tractar-se d'un projecte presentat per una entitat pública, s'aprecia la seu innecesarietat.
  
B) Inexistència d'interés general en l'actuació
  
Respecte d'aquesta argumentació només cal remetre's per a la seua contestació al que estableixen els instruments de planejament que donen cobertura al present programa per al desenvolupament d'actuacions integrades, en els quals s'al·ludeix i justifica l'existència d'un interés general en l'actuació.
  
C) Existència de deficiències en el procediment
  
La Llei Reguladora de l'Activitat Urbanística preveu un sistema d'exposició al públic del Programa per al Desenvolupament d'Actuacions Integrades que s'ha seguit escrupolosament en el present supòsit, i no es podrà considerar com una irregularitat en el procediment avantposar o posposar l'anunci en els mitjans de difusió oficial a la comunicació cadastral, ja que quan en aquest cas s'ha complit amb el que estableixen els articles 60 i 61 de la Llei de Règim Jurídic de les Administracions Públiques i del Procediment Administratiu Comú.
  
Respecte de la duració del termini d'informació pública (s'addueix pels al·legants que han de ser d'un mes en compte dels 20 dies establits), cal dir que aquesta és una de les qüestions en què major insistència es fa en les al·legacions, en pretendre aplicar a aquest procediment el que preveu l'article 38.2.a) de la Llei Reguladora de l'Activitat Urbanística, que preveu el termini d'informació pública d'un mes per a la tramitació dels Plans Generals, Especials i Catàleg de Béns i Espais Protegits en lloc del termini de 20 dies atorgat d'acord amb l'article 46.4 de la Llei Reguladora de l'Activitat Urbanística. Aquesta afirmació es basa en l'article 42.1 de la Llei Reguladora de l'Activitat Urbanística, on es diu que els plans i programes d'execució directa a càrrec d'administracions no municipals, la seua tramitació i aprovació se subjectarà a les regles establides per als plans especials. Aquesta afirmació seria vàlida si el tràmit d'informació pública no tinguera una previsió específica en l'article 46, tant per als programes elaborats d'ofici o presentats per un particular, plans d'ofici com a sinònim d'iniciativa pública, i conseqüentment impera la regla especial (per l'apotegma jurídic que la Llei especial s'anteposa a la Llei general), ja que es preveu específicament per a la tramitació de tot programa un termini d'informació pública i comunicació als interessats de 20 dies.
  
Per si calia, i com a suport irrefutable a l'argument exposat, n'hi ha prou amb al·ludir al que estableix l'article 43 de la Llei Reguladora de l'Activitat Urbanística, que estableix que per als plans especials el tràmit d'informació pública serà de 20 dies.
  
D) Necessitat de Declaració d'Impacte Ambiental
  
Respecte d'aquesta argumentació només cal remetre's a la Declaració d'Impacte Ambiental emesa respecte del pla especial modificatiu del Pla General de València per al desenvolupament de la Zona d'Activitats Logístiques del Port de València, per la qual cosa no poden reproduir tràmits ja realitzats, ja que en l'article 29.4.D) de la Llei Reguladora de l'Activitat Urbanística, en referir-se a l'impacte ambiental dels abocaments, ho fa al·ludint a la necessitat de valorar aquesta qüestió, però no exigint una Declaració d'Impacte Ambiental específica.
  
E) Existència d'una zona de protecció agrària
  
Respecte d'aquesta argumentació només cal al·ludir que el present programa per al desenvolupament d'actuacions integrades compleix i s'adequa al pla especial modificatiu del Pla General d'Ordenació Urbana de València a què hem al·ludit amb anterioritat, i es limita aquell a executar la proposta urbanitzadora.
  
Quant a la vulneració de normes europees o de l'anomenat Pla Verd, dir respecte de la normativa europea que no ens vam trobar en el present supòsit davant d'un espai natural protegit per això no és d'aplicació. Respecte de l'anomenat Pla Verd només cal dir que es tracta d'una proposta sense que es fonamenten en una aprovació, per la qual cosa no cal la seua consideració.
  
F) Improcedència en la delimitació de dues unitats d'execució
  
Respecte d'aquesta argumentació, per a la seua contestació, basta de remetre's al que estableix l'article 29.3 de la Llei Reguladora de l'Activitat Urbanística, que defineix com a àmbit mínim d'un programa per al desenvolupament d'actuacions integrades el referit a una unitat d'execució, per tant res impedeix l'existència o previsió de dues o més unitats. Quant a l'argument referit que amb aquesta divisió es dificulta l'execució de la zona destinada a reallotjaments, només cap dir que no es troba fonament a la dita afirmació, ja que la divisió efectuada en dues unitats obeeix a la necessitat d'executar i desenvolupar el sòl segons els usos previstos (distints en les dues unitats), sense que això signifique la suposada renúncia a executar la citada unitat d'execució número 2.
  
G) Vulneració de l'article 29.8 de la Llei Reguladora de l'Activitat Urbanística ja que SEPES no presta les garanties exigibles legalment
  
Respecte d'aquesta argumentació cal adduir que siga quina siga la interpretació que es vulga donar pels al·legants a la Llei 52/1997, d'aquesta resulta clarament l'exoneració de la constitució del deure garantir o avalar per a la societat pública estatal, i així ho certifica el seu secretari general tal com figura en l'annex número 4 del programa per al desenvolupament d'actuacions integrades. L'amplitud del text no presenta cap dubte:
  
Article 12. Exempció de depòsits i caucions
  
L'Estat i els seus organismes autònoms, així com les entitats públiques empresarials, els organismes públics regulats per la seua normativa específica dependents d'aquests dos i els òrgans constitucionals, estaran exempts de l'obligació de constituir els depòsits, caucions, consignacions o qualsevol altre tipus de garantia previst en les lleis.
  
En els Pressupostos Generals de l'Estat i la resta d'institucions públiques es consignaran crèdits pressupostaris per a garantir que es complisquen prompte, si és procedent, les obligacions no assegurades per l'exempció."
  
D'altra banda, la inversió compta amb la programació adequada i suficient per part de SEPES, segons resulta de la documentació aportada, així com en l'apartat 10.6 Adscripció de compromisos a les diferents Institucions.
  
H) Vulneració de la disposició addicional huitena de la Llei 4/1992, de 5 de juny, de la Generalitat Valenciana, sobre Sòl No Urbanitzable
  
Respecte d'aquesta argumentació només cal dir que la norma citada es complementa perfectament amb el que estableix l'article 99 de la Llei Reguladora de l'Activitat Urbanística, per la qual cosa no s'aprecia ni contraposició ni vulneració del precepte indicat.
  
I) Improcedència en la utilització de la institució de l'expropiació
  
Respecte d'aquesta argumentació, cal adduir que la gestió expropiatòria està especialment legitimada en l'article 66.8 de la Llei Reguladora de l'Activitat Urbanística quan el programa "es desenvolupe per gestió directa de l'administració". A aquest respecte és necessari afegir que aquest sòl estava classificat en el Pla General com a no urbanitzable, i davall aquesta classificació podien haver sigut expropiats els propietaris per a la transferència coactiva dels seus béns a favor del beneficiari. En canvi, s'ha procedit a considerar els valors del sòl com a urbanitzable i, en compte d'abonar el beneficiari la diferència a l'administració, s'ha rebutjat aquesta possibilitat, perquè tota la rendibilitat acresquera als expropiats. L'article 66.8, paràgraf 2n, de la Llei Reguladora de l'Activitat Urbanística, justifica plenament el que estem dient: l'urbanitzador, quan siga beneficiari legal de l'expropiació de terrenys, ha de compensar l'erari públic pel major aprofitament objectiu que aquests presenten respecte al valorable per a fixar, conforme a dret el preu just". Si els terrenys s'hagueren expropiat directament per a la constitució d'un patrimoni públic del sòl des de la seua classificació de no urbanitzable, el major aprofitament objectiu que aquests després tingueren podria haver aplicat a l'erari públic, en compte dels expropiats.
  
Pel que fa a unes altres qüestions, referides sobretot a la possible existència d'un futur dret de reversió, dir que no és ara el moment procedimental oportú per a plantejar la dita possibilitat, ja que aquesta possibilitat, perquè es done, ha de reunir uns requisits que no es donen en el moment actual.
  
J) Del dret al reallotjament
  
Respecte d'aquesta argumentació cal dir que el dret al reallotjament, en els termes estrictament legals, s'ha complit i els que han volgut acollir-se a aquest ho han fet. Altres opcions, com el reallotjament en les edificacions unifamiliars que es realitzen, constitueixen una oferta complementària a la qual podran acollir-se els que complisquen les condicions a l'efecte establides, però de cap manera com a obligació legal ni un impediment per a l'aprovació del present programa.
  
K) Observacions basades en la naturalesa industrial del projecte
  
Respecte d'aquesta argumentació només cal adduir que es tracta d'una mera hipòtesi que ni coincideix ni coincidirà amb la realitat. La ZAL no pretén una implantació industrial, sinó un complex d'activitats i serveis al marge de tot procés industrial, la qual cosa queda perfectament acreditada només amb estudiar i conéixer les ordenances que conformen el pla especial modificatiu a què tantes vegades hem al·ludit. En tot cas, serà en demanar la corresponent llicència, quan es procedirà a qualificar l'activitat i, en funció de la dita classificació, a establir les mesures correctores oportunes.
  
L) Un altre tipus d'argumentacions
  
Hi ha un altre tipus d'argumentacions que al·ludeixen a qüestions ja resoltes en anteriors tràmits procedimentals realitzades a fi d'implantar la ZAL (impugnació de caràcter indirecte al pla especial modificatiu del Pla General de València), o que hauran de ser resoltes en tràmits posteriors (titularitat dels béns i drets afectats per l'expropiació), per la qual cosa no procedeix la seua resolució en la present fase procedimental, ja que o bé ja han sigut resoltes o ho seran en tràmits posteriors.
  
Cinqué
  
Les determinacions contingudes en el programa per al desenvolupament d'actuacions integrades es consideren correctes des del punt de vista de les exigències de la política urbanística i territorial de la Generalitat, tal com s'arreplega en l'article 40 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Sisé
  
De conformitat amb el que disposa l'article 6.D) i E.2) del Decret 77/1996, del Govern Valencià, pel qual s'aprova el Reglament dels Òrgans Urbanístics de la Generalitat Valenciana, la competència per a l'aprovació definitiva del programa per al desenvolupament d'actuacions integrades resideix en el conseller d'Obres Públiques, Urbanisme i Transports.
  
Vistos els preceptes legals citats i la resta de general i pertinent aplicació, resolc:
  
1. Desestimar les al·legacions presentades al programa per al desenvolupament d'actuacions integrades de la unitat d'execució 1 de la Zona d'Activitats Logístiques del Port de València.
  
2. Aprovar definitivament el programa per al desenvolupament d'actuacions integrades unitat d'execució núm. 1 de la ZAL de València.
  
La present resolució amb transcripció de les Normes Urbanístiques es publicarà en el Butlletí Oficial de la Província de València, sense perjuí de publicar addicionalment una ressenya en el Diari Oficial de la Generalitat Valenciana, segons disposa la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la notificació o de la publicació d'aquesta, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí es que puga exercitar qualsevol altre recurs que s'estime oportú.